เอไอเอผุดกรมธรรม์ใหม่จ่ายตอบแทนอิงดัชนีฮั่งเส็ง
&#8220;เอไอเอ&#8221; ออกกรมธรรม์ใหม่จ่ายผลตอบแทนอ้างอิงดัชนี ฮั่งเส็ง กำหนดขายเพียง 150 ล้านบาท ด้วยวิธีมาก่อนได้ก่อน
25 ส.ค. 2553

“เอไอเอ” ออกกรมธรรม์ใหม่จ่ายผลตอบแทนอ้างอิงดัชนี ฮั่งเส็ง กำหนดขายเพียง 150 ล้านบาท ด้วยวิธีมาก่อนได้ก่อน
นายไมเคิล พาร์คเกอร์ ประธานเจ้าหน้าที่บริหารฝ่ายการตลาด บริษัทอเมริกันอินเตอร์แนชชั่นแนลแอสชัวรันส์(เอไอเอ) สาขาประเทศไทย กล่าวว่า เพื่อเพิ่มทางเลือกให้ลูกค้าที่ชอบกรมธรรม์ประกันชีวิตที่จ่ายผลตอบแทนอิงกับการลงทุน บริษัทได้ออกกรมธรรม์ใหม่ 2PAY10 Secure HSCEI ซึ่งเป็นกรมธรรม์ประกันชีวิตแบบสะสมทรัพย์ 10 ปี ชำระเบี้ยประกันภัย 2 ปี มีเงินปันผลชนิดอ้างอิงดัชนีราคาของตลาดหลักทรัพย์ฮั่งเส็ง ไชน่า เอ็นเตอร์ไพร์ส ซึ่งเป็นดัชนีที่ประกอบด้วยหุ้นของบริษัทที่จัดตั้งในประเทศจีนแต่มาจดทะเบียนในตลาดหลักทรัพย์ฮ่องกง กำหนดขายด้วยระบบมาก่อนได้ก่อน โดยกำหนดที่จะขายเพียง150 ล้านบาทเท่านั้น หรือขายถึง 13 ก.ย.2553 
สำหรับ จุดเด่นของกรมธรรม์ ประกอบด้วย ไม่มีเพดานของผลตอบแทน โดยผู้เอาประกันภัยมีโอกาสรับผลตอบแทนที่เพิ่มขึ้นจากการอ้างอิงผลตอบแทนกับการเติบโตของดัชนีราคาของตลาดหลักทรัพย์ฮั่งเส็ง ไชน่า เอ็นเตอร์ไพร์ส ที่มีแนวโน้มการเติบโตที่สูง เนื่องจากประเทศจีนเป็นประเทศผู้นำด้านเศรษฐกิจรายใหม่ของโลกที่มีอัตราการเติบโตที่โดดเด่นมากเฉลี่ย 10.66% ต่อปีในช่วง 5 ปี โดยอ้างอิงจากข้อมูลของ International Monetary Fund, World Economic Outlook เมื่อเดือนเม.ย. 2553 ในปี พ.ศ. 2552 ดัชนีฮั่งเส็ง ไชน่า เอ็นเตอร์ไพร์ส มีอัตราการเติบโตสูงถึง 54% ซึ่งเป็นข้อมูล ณ 30 ธ.ค. 2552 จาก www.finance.yahoo.com
รวมถึง ได้ออกแบบให้เป็นกรมธรรม์ที่ไม่มีความเสี่ยงในการสูญเสียเงินต้น และยังป้องกันความเสี่ยงจากความผันผวนของดัชนีด้วยวิธีคำนวณผลตอบแทนเฉลี่ยรายไตรมาส โดยหากไตรมาสใดที่ผลตอบแทนเปรียบเทียบระหว่างดัชนี ณ วันที่สิ้นสุดและดัชนีอ้างอิงเริ่มต้นมีค่าเป็นลบ บริษัทจะไม่นำดัชนีนั้นมาคำนวณผลตอบแทน ดังนั้น กรมธรรม์นี้จึงปลอดภัยกว่าการลงทุนในหุ้น เนื่องจากหากลูกค้าไปลงทุนในตลาดหลักทรัพย์โดยตรง ลูกค้าจะต้องรับความเสี่ยงจากการลงทุนเองทั้งหมด 
นอกจากนี้ ได้รับประกันเงินต้น เมื่อกรมธรรม์ครบกำหนดสัญญา 10 ปี ผู้เอาประกันภัยจะได้รับเงิน 200% ของจำนวนเงินเอาประกันภัย พร้อมรับเงินปันผล (ถ้ามี) เท่ากับค่าเฉลี่ยของผลตอบแทนที่สะสมไว้ 40 ไตรมาสคูณด้วยอัตราส่วนร่วม 50% ถึง 60% และอัตราแลกเปลี่ยนฮ่องกงดอลลาร์/บาท ทั้งนี้ บริษัทจะประกาศอัตราส่วนร่วมในวันที่ออกกรมธรรม์ ซึ่งอัตราส่วนร่วมที่ประกาศแล้วจะไม่มีการเปลี่ยนแปลงตลอดอายุของกรมธรรม์ 
สำหรับ ความคุ้มครองชีวิต ในปีที่ 1 ผู้เอาประกันภัยจะได้รับความคุ้มครองเท่ากับ 100% ของจำนวนเงินเอาประกันภัย และตั้งแต่ปีที่ 2 จนสิ้นสุดสัญญากรมธรรม์เท่ากับ 200% ของจำนวนเงินเอาประกันภัย และสามารถนำเบี้ยประกันชีวิตที่ชำระมาหักลดหย่อนภาษีได้สูงสุด 1 แสนบาทต่อปี